Elis — Olympia — reign of Trajan or Hadrian — cf. Nachträge col. 798
Region: Peloponnesos (IG IV-[VI]) — Elis 

ηλειων ψηφισμα. εμφανισαντος μοι μαρκου βετιληνου λαιτου οτι τιβεριος κλαυδιος ρουφος ανηρ πανκρατιαστης επι τον των ολυμπιων αγωνα παραγενομενος επεδημησεν τε μετα παντος εν τη πολει κοσμου ως πασης αυτον μαρτυριας επι σωφροσυνη και κοινη και κατ ανδρα παρα πασιν επιτηδειον νομιζεσθαι τας τε γυμνασιας εν οψει των ελληνοδικων κατα το πατριον των αγωνων εθος απεδωκεν επιμελως ως προδηλον ειναι την ελπιδα της επι τον ιερωτατον στεφανον αυτωι και διοτι παραγενομενος εις το σταδιον αξιως και του διος του ολυμπιου και της αθλησεως και της υπερ αυτου παρα πασιν υποληψεως υπαρχουσης ηγωνισατο μεγα τι και θαυμαστον ωσπερ ην αξιον επιθεσθαι τον ολυμπικον στεφανον ηγουμενος και παντας μεν ανεφεδρος επανκρατιασε τους κληρους τοις δοκιμωτατοις λαχων ανδρασιν επι τοσουτον δε και αρετης και ευψυχιας ηλθεν ωστε περι του στεφανου πανκρατιαζων προς ανδρα λελονχοτα εφεδρειαν καλλειω λογισασθαι της ψυχης υπεριδειν η της περι τον στεφανον ελπιδος και οτι μεχρι νυκτος ως αστρα καταλαβειν διεκαρτερησε υπο της περι την νεικην ελπιδος επι πλειστον αγωνισζεσθαι προτρεπομενος ωστε και υπο των πολειτων των ημετερων και υπο των της οικουμενης θεατων συνειλεγμενων επι τον ιερωτατον των ολυμπιων αγωνα θαυμαζεσθαι και δια ταυτα λεγοντος δειν τειμας τε τω ανδρι ψηφισθηναι το οσον επ αυτω και αυξησαντι και συνκοσμησαντι τον αγωνα και επιτραπηναι ανδριαντα αυτω επι της ολυμπιας αναστησαι επιγραφην εχοντα την τε των αλλων αγωνων μαρτυριαν και δηλουσαν υπερ της ιερας ην μονος απ αιωνος ανδρων εποιησεν εδοξεν τοις τε αρχουσι και παντι τω δημω επαινεσαι μεν λαιτον της εισηγησεως τετειμησθαι δε ρουφον πολειτεια και επιτραπηναι αυτω αναθειναι ανδριαντα επι της ολυμπιας επιγραφην εχοντα την προγεγραμμενην.